钦定古今图书集成/明伦汇编/氏族典/第209卷 > 曹鉴
## 钦定古今图书集成/明伦汇编/氏族典/第209卷 > 曹鉴

按《元史曹鉴传》：“鉴字克明，宛平人，颖悟过人。既冠南
游，具通五经大义。大德五年，用翰林侍读学士郝彬
荐，为镇江淮海书院山长。十一年，南行台中丞廉恒
辟为掾史。丁内艰，起除兴文署。至治二年，授江浙行
省左右司员外郎。泰定七年，迁湖广行省左右司员外郎。湖北廉访司举鉴宜居风纪，不报。天历元年，调”
江浙财赋府副总管。元统二年，升同佥太常礼仪院。
至元元年，以中大夫陞礼部尚书，俄卒，追封谯郡侯，
谥文穆。鉴为诗赋尚《骚》雅，作文法西汉，藏于家。任湖
广员外时，有故掾顾渊伯以辰沙一包馈鉴，鉴漫置
箧笥中，后因欲合药剂，取视之，乃有黄金三两杂其
中。渊伯已殁，鉴呼其子归之。其廉慎不欺如此。